**Paziņojums par nepilngadīgā, kuram ir tiesības uz aizstāvību, pamattiesībām kriminālprocesā saskaņā ar kriminālprocesa likuma 60.2 panta 3.1 daļu**

***(3.1)* *PAPILDUS TIESĪBĀM, KAS NOTEIKTAS ŠĀ PANTA PIRMAJĀ UN TREŠAJĀ DAĻĀ, NEPILNGADĪGAJAM, KURAM IR TIESĪBAS UZ AIZSTĀVĪBU, IR ŠĀDAS TIESĪBAS:***

***1)*** ***PIEDALĪTIES PROCESUĀLAJĀS DARBĪBĀS KOPĀ AR PĀRSTĀVI***;

Kad Tu esi saņēmis procesa virzītāja (izmeklētāja, prokurora, tiesneša) uzaicinājumu piedalīties kādu procesuālo darbību veikšanā uzsāktajā kriminālprocesā, Tev ir tiesības piedalīties procesuālajās darbībās kopā ar vienu pārstāvi, kas kopā ar Tevi piedalīsies šo darbību veikšanā. Tev ir tiesības atteikties no pārstāvja piedalīšanās pratināšanas laikā.

Lēmumu par personas atzīšanu par pārstāvi pieņem procesa virzītājs, kurš pirms lēmuma pieņemšanas likumā noteiktajā kārtībā vērtē konkrēto personu iespējas un vēlēšanos patiesi aizsargāt Tavas intereses. Par pārstāvi var būt Tava mamma, tētis vai aizbildnis. Ja Tu dzīvo kopā ar saviem vecvecākiem vai pieaugušu brāli un māsu un viņi rūpējas par Tevi, Tu vari lūgt atļaut pieaicināt kādu no viņiem būt par Tavu pārstāvi. Ja ar šīm personām procesa virzītājs nevar sazināties vai tās pašas atsakās būt par Tavu pārstāvi, vai arī procesa virzītājs šo personu nav atzinis par pārstāvi, Tavas intereses var pārstāvēt cita pilngadīga persona, kuru Tu norādi. Par pārstāvi var būt 18 gadu vecumu sasniegusi persona, pret kuru nav uzsākts kriminālprocess, kura nav aizturētais, aizdomās turētais vai apsūdzētais kriminālprocesā.

Gadījumā, ja neviena no minētajām personām nevar ierasties, lai būtu par Tavu pārstāvi, Tevi var pārstāvēt bērnu tiesību aizsardzības institūcijas pārstāvis (piemēram, bāriņtiesas) vai tādas nevalstiskās organizācijas pārstāvis, kura darba pienākumos ietilpst bērnu tiesību aizsardzības jautājumi.

***2)* *PIEDALĪTIES PROCESUĀLAJĀS DARBĪBĀS KOPĀ AR UZTICĪBAS PERSONU;***

Ja procesuālo darbību veikšanas laikā Tev līdzi nepieciešams cilvēks, kura klātbūtnē Tu justos drošāk, Tev ir tiesības papildus pārstāvim uzaicināt kādu citu personu, kurai Tu uzticies, piemēram, draugs/draudzene, skolotāja, tante, krustmāte/krusttēvs. Šī persona var Tevi emocionāli atbalstīt procesuālo darbību laikā, kā arī palīdzēt komunicēt ar procesa virzītāju, taču tai nav tiesības aktīvi piedalīties procesuālo darbību veikšanā.

***3)*  *TIESĪBAS UZ ĪPAŠIEM PASĀKUMIEM PRIVĀTĀS DZĪVES AIZSARDZĪBAI;***

Lai aizsargātu Tavas tiesības un intereses, pratināšana ar Tavu piedalīšanos var tikt ierakstīta un filmēta skaņu un attēlu ierakstā, ja tas ir Tavās interesēs un ja tas ir vajadzīgs kriminālprocesa mērķa sasniegšanai. Iegūtie ieraksti glabāsies krimināllietā un tos citām personām neizsniegs.

Informāciju, ko Tu sniedz, ir atļauts izmantot tikai kriminālprocesa ietvaros. Ja Tu pats vēlies atklāt informāciju par notikušo un sniegt interviju, to ir atļauts darīt, ja tam piekrīt tavi vecāki vai citi Tavi likumiskie pārstāvji un to atļauj izmeklētājs, prokurors vai tiesa.

Kad kriminālprocess tiks nosūtīts tiesai, to skatīs slēgtā tiesas sēdē. Tiesas sēdē būs atļauts uzturēties tikai tām personām, kuras ir iesaistītas kriminālprocesā.

***4)  SAŅEMT INDIVIDUĀLU NOVĒRTĒJUMU;***

Pēc kriminālprocesa uzsākšanas, procesa virzītājs lūgs kompetento iestādi (Valsts probācijas dienestu, bāriņtiesu vai pašvaldības sociālo dienestu) veikt novērtējumu (riska un aizsardzības faktoru novērtējumu) par Tevi (par Tavu personību, interesēm, izglītību, Tavu ģimeni un citu informāciju), kas būtu noderīga un palīdzētu izmeklētājam, prokuroram vai tiesai turpmākajā sadarbībā ar Tevi un palīdzētu pieņemt vispiemērotāko lēmumu.

***5)* *TIESĪBAS UZ BRĪVĪBAS ATŅEMŠANAI ALTERNATĪVU PROCESUĀLO PIESPIEDU LĪDZEKĻU PRIMĀRU PIEMĒROŠANU;***

Apcietinājums Tev var tikt piemērots tikai kā galējās nepieciešamības līdzeklis. Izmeklēšanas tiesnesis vai tiesa, izskatot izmeklētāja vai prokurora ierosinājumu par apcietinājuma piemērošanu, izvērtē, vai pastāv kādi citi mazāk Tavas tiesības ierobežojoši līdzekļi, kā, piemēram, nodošana vecāku vai aizbildņu pārraudzībā, aizlieguma noteikšana tuvoties kādai konkrētai personai vai vietai, policijas uzraudzība, ievietošana sociālās korekcijas izglītības iestādē utt. Piemērojot procesuālo piespiedu līdzekli, ņem vērā Tavu vecumu, Tavu fiziskā, garīgā un sociālā brieduma pakāpi, kā arī izdarītā noziedzīgā nodarījuma smagumu un izdarīšanas apstākļus.

***6)  TIESĪBAS UZ ĪPAŠU APIEŠANOS AR BRĪVĪBAS ATŅEMŠANU SAISTĪTA PIESPIEDU LĪDZEKĻA PIEMĒROŠANAS LAIKĀ.***

***AIZTURĒŠANAS GADĪJUMĀ:***

Tevi var aizturēt ne ilgāk par 48 stundām un šajā laikā Tev ir tiesības tikt ievietotam un uzturēties kamerā atsevišķi no pilngadīgām personām. Tāpat Tev ir tiesības uz vienu stundu ilgu satikšanos vienatnē ar vienu vai diviem tuviniekiem (Taviem vecākiem, vecvecākiem, brāļiem, māsām, personām, kas dzīvo ar Tevi kopā, kā arī Tavu laulāto, saderināto vai Tavu bērnu, ja tāds Tev ir), ja to atļauj un tas ir saskaņots ar izmeklētāju.

***APCIETINĀJUMA GADĪJUMĀ:***

Ja Tev izmeklēšanas tiesnesis piemēro apcietinājumu, tad Tevi var ievietot izmeklēšanas cietumā. Cēsu audzināšanas iestādē nepilngadīgajiem uzturas nepilngadīgie zēni, bet Iļģuciema cietumā uzturas nepilngadīgās meitenes.

Atrodoties izmeklēšanas cietumā, Tev ir tiesības satikties ar saviem tuviniekiem reizi nedēļā. Par satikšanās kārtību Tev sīkāku informāciju sniegs izmeklēšanas cietuma administrācija. Tev ir tiesības sazināties ar saviem tuviniekiem ar telefona starpniecību ne retāk kā reizi nedēļā, bet, ja ir saņemta procesa virzītāja atļauja - bez skaita ierobežojuma izmeklēšanas cietuma noteiktajā kārtībā.

Tev ir tiesības katru dienu doties pastaigā ne mazāk kā divas stundas, taču atrodaties soda izolatorā - ne mazāk kā pusotru stundu.

Tāpat, atrodoties cietumā, dienas režīma ietvaros Tu piedalīsies cietumā organizētajos sociālās rehabilitācijas, uzvedības korekcijas, izglītības, kā arī kultūras un sporta pasākumos. Sīkāku informāciju Tev sniegs cietuma administrācija.